**SYSTEMAFTALE – ”PRODUCENT”**

**1. Indledning:**

1.1 Denne aftale omhandler levering af ordrebehandlingssystemet "DANPOT", som er indgået mellem DANPOT DATA A/S og Kunden tilsammen benævnt "Parterne".

**2.Ydelsen:**

2.1 "DANPOT" består af standardprogrammel indeholdende funktioner til vedligeholdelse af stamkartoteker, til registrering af udbud, ordrer og reservationer, til udskrivning af fakturaer, følgesedler, etiketter og diverse statistikker, samt en kommunikationsdel til modtagelse af ordrer via DANPOT DATA A/S samt programmel til track &­trace. Denne del af leverancen, benævnes herefter "Tjenesten".

**3. Levering:**

3.1 DANPOT DATA A/S leverer den nødvendige software og vejledning, således at Kunden kan tilslutte sig Tjenesten, samt foretage de nødvendige registreringer i Tjenesten til brug for Kundens adgang og benyttelse af Tjenesten.

3.2 DANPOT DATA A/S forpligter sig til i videst muligt omfang at stille det nyeste programmel til Kundens rådighed og videreudvikle systemet, blandt andet ved at opretholde samarbejdet med Kunden via den etablerede "Projektgruppe Producenter".

3.3 Ved ændringer i Tjenesten, og dermed i den af Kunden valgte løsning, giver DANPOT DATA A/S Kunden besked herom med mindst 3 måneders varsel.

3.4 Adgang til Tjenesten forudsætter, at Kunden har den til enhver tid fornødne internetforbindelse samt en pc'er, som kan afvikle program og data, jf. de til en hver tid gældende systemkrav fastsat af DANPOT DATA A/S. Kunden varetager selv indkøb, vedligeholdelse og fornyelse af pc'er samt internetadgang.

3.5 DANPOT DATA A/S skal sikre fuld fortrolighed over for uvedkommende omkring producentens data.

**4. Kundens anvendelsespligt:**

4.1 Når Kunden er blevet meddelt, at der er givet den nødvendige adgang til Tjenesten - og Kunden er givet adgang til programmel til installation og oprettelse af Tjenesten på Kundens computer, er Kunden forpligtet til at indberette sit udbud af potteplanter, småplanter og afskårne blomster til DANPOT DATA A/S via Tjenesten.

4.2 Fra samme tidspunkt er Kunden endvidere forpligtet til at modtage og besvare ordrer via Tjenesten samt at registrere ordrer fra andre selskaber - uanset disse ikke sker via Tjenesten.

4.3 Kunden er endvidere forpligtet til at anvende de etiketter og forsendelsesdokumenter, som udarbejdes via Tjenesten samt udskrive disse på papirvarer anvist af DANPOT DATA A/S. Kunden afholder selv udgifter hertil.

4.4 Kunden er forpligtet til at sikre, at der er adgang for DANPOT DATA A/S til datakommunikation med det programmel, som er installeret hos Kunden. Det indebærer at Kunden er forpligtet til at holde sit udstyr tændt og tilgængeligt, herunder ikke at anvende programmel der hindrer datakommunikation, inden for tidsrummet mandag - fredag fra 7.30 - 16.30. DANPOT DATA A/S kan ensidigt ændre dette tidsrum med 14 dages forudgående skriftligt varsel. Varsel kan fremsendes pr. e-mail.

4.5 DANPOT DATA A/S har eneretten til systemet og de tilhørende programmers erhvervsmæssige udnyttelse. Kunden er forpligtet til at medvirke til at beskytte programmellet med ethvert misbrug.

4.6 Det anses for en væsentlig misligholdelse, såfremt producenten ikke overholder ovennævnte pligter.

4.7 Producenten forpligter sig til at deltage i en kursus- og installationsdag for 2 personer ved opstart. DANPOT DATA A/S kan efter aftale mod yderligere betaling være behjælpelig med yderligere instruktion af producenten og dennes personale på en af DANPOT DATA A/S anvist adresse.

Forventet kursusdag: \_\_\_\_\_\_\_\_\_\_\_\_\_\_ (Der tages forbehold for ændringer).

**5. Opdatering og vedligeholdelse af programmel.**

5.1 Kunden har pligt til at anvende den nyeste version af det programmel, der stilles til rådighed af DANPOT DATA A/S som led i anvendelsen af Tjenesten. Kunden modtager advisering pr. e-mail fra DANPOT DATA A/S, når en ny version er tilgængeligt hos DANPOT DATA A/S via virksomhedens hjemmeside.

5.2 Hvis en ny version øger systemkravene jf. punkt 3, skal Kunden underrettes 3 måneder før ændringerne træder i kraft. Hvis en ny version af programmellet medfører væsentlige omkostninger til udskiftning af hardware, har producenten ret til at opsige nærværende aftale til udløb når ændringen træder i kraft. Sådan opsigelse skal afgives senest 14 dage efter Producenten har modtaget advisering om opdatering og ændrede systemkrav.

5.3 Hvis opdatering af programmel og hardware ikke overholdes kan det medføre, at Tjenesten helt eller delvist ikke fungerer.

**6. Teknisk Service, driftsforstyrrelser og programfejl:**

6.1 Kunden har adgang til telefonisk vejledning angående systemet via Hotline. Hotline har åbent på arbejdsdagene mandag til torsdag fra kl. 8.00 til 16.00 og fredag fra kl. 8.00 til kl. 15.30, undtagen 5/6, 24/12 og 31/12. Åbningstider for Hotline kan ensidigt ændres af DANPOT DATA A/S med 14 dages varsel. Meddelelse kan gives skriftligt eller via e-mail.

6.2 DANPOT DATA A/S udbedrer driftsforstyrrelser og foretager fejlretninger, som skyldes forhold, der er under DANPOT DATA A/S kontrol, snarest muligt efter, at fejlen er anmeldt til DANPOT DATA A/S, jf. dog punkterne 6.3 og 6.4. Afhjælpningsarbejder foretages sædvanligvis indenfor normal arbejdstid. Fejlretning fortsættes indtil fejlen er løst, eller indtil der er foretaget passende alternative foranstaltninger. Kan fejlen ikke umiddelbart rettes vil Kunden blive underrettet herom, ligesom DANPOT DATA A/S vil drage omsorg for, at Kunden sikres den efter omstændighederne bedst mulige løsning af sine opgaver, indtil egentlig fejlrettelse har kunnet finde sted.

6.3 DANPOT DATA A/S betaler alle omkostninger ved fejlrettelser, når fejlen kan henføres til Tjenesten leveret af DANPOT DATA A/S. Fejlfinding der hidrører fra forhold som ikke skyldes Tjenesten, betaler Kunden for udgiften herved, herunder rejseomkostninger, arbejdsløn og eventuelle omkostninger til ekstern bistand.

6.4 DANPOT DATA A/S er berettiget til at afbryde Tjenesten, såfremt dette er nødvendigt for at gennemføre vedligeholdelse, omstrukturering, tilslutning eller justering af Tjenesten, herunder tilhørende IT-systemer, netværk, anlæg og installationer. Sådanne planlagte afbrydelser skal varsles overfor Kunden med et varsel på minimum 2 arbejdsdage. Nedlukning af systemet mellem klokken 23.00 og 06.00 varsles ikke. Dette tidsrum betragtes som rutinemæssig vedligeholdelse.

6.6 I tilfælde af akutte driftsforstyrrelser, hvad enten disse kan henføres til DANPOT DATA A/S eller tredjemand, er DANPOT DATA A/S berettiget til straks at afbryde Tjenesten, såfremt dette findes nødvendigt, herunder for at afværge eventuelle yderligere driftsforstyrrelser eller for fejlsøgning og udbedring af fejlen. Kunden underrettes snarest muligt om afbrydelsen samt, hvis muligt, om afbrydelsens varighed. Meddelelsen foregår på selskabets hjemmeside.

**7. Priser, fakturering og betaling:**

7.1 Kunden betaler et oprettelsesgebyr, der dækker oprettelsen i DANPOT DATA A/S system samt kursus/konsulentdag omtalt oven for.

7.2 Kunden betaler en løbende systemafgift, bestående af en fast afgift pt. kvartal og en variabel afgift på pr. accepteret ordre, der modtages via Tjenesten. Gældende priser vises på [www.danpot.dk](http://www.danpot.dk). Alle priser er ekskl. moms og andre lovmæssige afgifter. En kopi af priserne er udleveret ved underskrift af nærværende aftale.

Afgiften opkræves efter forudgående faktura. Afregningsgrundlag vedlægges fakturaen. Opkrævning påbegyndes fra samme tidspunkt som indberetningspligten indtræder jf. ovenfor under 4.1.

7.3 Ved overdragelse af eksisterende installeret system til anden godkendt kunde, betales der samme beløb som i punkt 7.1. .

7.4 Sidste rettidige betalingsdag fremgår af fakturaen. Standard betalingsbetingelser er netto 14 dage. Hvis Kunden ikke betaler rettidigt, opkræves morarente fra forfaldsdatoen og indtil betaling sker i henhold til den i renteloven fastsatte morarentesats. DANPOT DATA A/S er endvidere berettiget til at opkræve sædvanlige rykkergebyrer og andre inddrivelsesomkostninger.

7.5 Kunden er ikke berettiget til at modregne eventuelle modkrav, som ikke er skriftligt anerkendt af DANPOT DATA A/S, og har ikke ret til at tilbageholde nogen del af betalingen på grund af modfordringer af nogen art.

7.6 Priserne kan ensidigt ændres af DANPOT DATA A/S med 3 måneders varsel.

**8. Uenighed om fakturaens størrelse:**

8.1 Krav om reduktion af fakturaer skal gøres gældende senest 3 måneder efter fakturaens modtagelse. Kravet skal være vedlagt fyldestgørende redegørelse samt nødvendig dokumentation herfor. DANPOT DATA A/S endelige stillingtagen til kravet skal så vidt muligt ske inden 30 dage efter kravets fremsættelse.

**9. Misligholdelse:**

9.1 Enhver væsentlig misligholdelse fra Kundens side berettiger DANPOT DATA A/S til at ophæve aftalen og afkræve Kunden en bod. Boden udgør kr. 5.000,00. Her ud over er DANPOT DATA A/S berettiget til at kræve erstatning for et hvert dokumenterbart tab.

9.2 Ved ophævelse af aftalen er Kunden forpligtet til at drage omsorg for at alt programmel, som er omfattet af aftalen, slettes fra Kundens pc'er og andet dataudstyr, ligesom eventuelle kopier af programmellet skal slettes. DANPOT DATA A/S har ret til at kontrollere, at programmellet er slettet.

9.3 Som væsentlig misligholdelse fra Kundens side betragtes bl.a. men ikke udelukkende:

* manglende betaling af systemafgift,
* manglende tilgængelighed af blomsterproducentens udstyr i det i punkt 4.4 fastsatte tidsrum,
* manglende eller mangelfuld indberetning af blomsterproducentens udbud,
* manglende besvarelse af ordre modtaget via Tjenesten,
* anvendelse af programmellet til datakommunikation med andre end DANPOT DATA A/S eller de af DANPOT DATA A/S godkendte,
* overtrædelse eller direkte eller indirekte medvirken til misbrug af DANPOT DATA A/S eneret til programmellets erhvervsmæssige udnyttelse.

**10. Ansvar:**

10.1 Parterne er erstatningspligtige efter dansk rets almindelige regler i det omfang, reglerne ikke er fraveget ved Aftalen.

10.2 DANPOT DATA A/S er ikke ansvarlig for fejl, nedbrud eller andre driftsforstyrrelser, som skyldes:

* forhold, der kan henføres til transmissionsveje, udstyr, anlæg, installationer m.v., der ejes eller drives af tredjemand, eller andre forhold, som ikke skyldes DANPOT DATA A/S’s forsømmelse eller uagtsomhed,
* foranstaltninger, der er nødvendige af tekniske, vedligeholdelsesmæssige eller driftsmæssige årsager eller er pålagt af tilsynsmyndighederne, eller
* Kundens forhold, herunder Kundens installation, tilslutning, anvendelse og betjening af såvel Tjenesten leveret af DANPOT DATA A/S som øvrigt IT-udstyr.

10.3 DANPOT DATA A/S yder ikke erstatning for ulemper, driftstab, tab af avance og andre indirekte tab eller følgeskader forårsaget af fejl og forstyrrelser ved anvendelse af Tjenesten, herunder det leverede programmel, dataoplysninger samt tilbud/ordre fra tilsluttede salgsselskaber.

10.4 DANPOT DATA A/S fraskriver sig endvidere produktansvar for skader på erhvervsting tilhørende producenten eller tredjemand, med mindre skaden skyldes forsæt eller grov uagtsomhed fra DANPOT DATA A/S's side.

DANPOT DATA A/S’s maksimale samlede hæftelse for så vidt angår erstatningen, som DANPOT DATA A/S måtte hæfte for, kan aldrig overstige det beløb, som producenten har betalt i faste systemafgifter i de sidste 4 kvartaler.

**11. Force majeure:**

11.1 DANPOT DATA A/S er ikke ansvarlig for skader eller tab, der skyldes lovforskrifter, foranstaltninger foretaget af myndigheder eller lignende, indtruffet eller truende krig, oprør, borgerlige uroligheder, terror, sabotage, tyveri, naturkatastrofer eller anden betydelig vandskade, ildebrand eller afbrudt energiforsyning.

Ligeledes er DANPOT DATA A/S ikke ansvarlig for skader eller tab, der skyldes strejke, lockout og blokade. Dette gælder uanset, at DANPOT DATA A/S selv er part i konflikten, og den kun rammer dele af DANPOT DATA A/S’s funktioner.

11.2 I tilfælde af DANPOT DATA A/S påberåber af en Force Majeure situation, er Kunden berettiget til at opsige Aftalen med øjeblikkelig virkning, såfremt Tjenesten ikke er leveret som aftalt i en periode på 30 arbejdsdage, som følge af Force Majeure.

**12. Overdragelse af Aftalen:**

12.1 DANPOT DATA A/S er berettiget til at overdrage Aftalen til tredjemand samt i øvrigt at lade DANPOT DATA A/S’s forpligtelser efter Aftalen udføre ved tredjemand.

12.2 Kunden kan ikke overdrage sine rettigheder eller forpligtelser til anden side, herunder til en anden indenfor samme koncern eller til en aktionær, uden skriftligt samtykke fra DANPOT DATA A/S.

**13. Opsigelse:**

13.1 Aftalen løber indtil den opsiges af en af parterne med 6 måneders skriftligt varsel til den 1. i en måned, dog tidligst til ophør 1 år efter installation.

13.2 Ved opsigelse af aftalen er Kunden forpligtet til at drage omsorg for at alt programmel, som er omfattet af aftalen, slettes fra Kundens pc'er og andet dataudstyr, ligesom eventuelle kopier af programmellet skal slettes. DANPOT DATA A/S har ret til at kontrollere, at programmellet er slettet.

**14. Ændring af aftalen**

14.1 DANPOT DATA A/S kan til enhver tid i aftalens løbetid ensidigt foretage ændring af aftalevilkårene i nærværende aftale. Med mindre andet er angivet ovenfor, kan sådanne ændringer alene foretages, når der er tale om ændringer, der gennemføres over for alle kunder med tilsvarende aftaler som denne.

En sådan ændring i aftalevilkår skal varsles med 6 måneders skriftligt varsel til den 1. i en måned. Såfremt Kunden ikke vil acceptere ændringen, kan kunden inden 14 fra modtagelsen af varslet meddele DANPOT DATA A/S dette med den virkning, at aftalen ophører ved varslet udløb - svarende til en opsigelse efter afsnit 13.

Ovennævnte gælder ikke for ændring af aftalevilkår, hvorom denne kontrakt har fastsat særskilte betingelser jf. de enkelte bestemmelser.

**15. Gyldighed og afkald:**

15.1 I det omfang en bestemmelse i Aftalen bliver kendt ulovlig, ugyldig eller uden retskraft skal den pågældende bestemmelse ændres således, at den i videst muligt omfang afspejler hensigten med den oprindelige bestemmelse.

15.2 Accept af eller afkald på at gøre en bestemmelse eller misligholdelse gældende skal ikke betragtes som accept af eller afkald på at gøre nogen anden bestemmelse gældende nu eller i fremtiden.

**16. Tvister og fortolkning:**

16.1 Enhver tvist eller uoverensstemmelse mellem Parterne, der udspringer af Aftalen skal, såfremt tvisten ikke bilægges ved forhandling, afgøres efter dansk ret ved Retten i Odense.

16.2 Nærværende kontrakt har i tilfælde af uoverensstemmelser prioritet over samtlige samtidige vedtagne bilag, medmindre der i bilagene udtrykkeligt er anført, at de er en ændring til nærværende kontrakt.

**17. Definitioner:**

Nedennævnte definitioner finder anvendelse

* Ved "Arbejdsdag" forstås mandag til fredag, dog undtaget helligdage, juleaftensdag, nytårsaftensdag og grundlovsdag.
* Ved "År" forstås kalenderår.
* Ved "meddelelse via e-mail" forstås, at DANPOT DATA A/S kan fremsende meddelelser og varslinger til Kunden ved anvendelse af DANPOT-systemets e-post eller kundens seneste oplyste e-mail adresse.

**Parternes underskrift:**

|  |  |
| --- | --- |
| for DANPOT DATA A/S  Hvidkærvej 29  5250 Odense SV  CVR-nr.: 16171247  Odense, den    \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ for Danpot Data A/S  Hvidkærvej 29  5250 Odense SV | for Kunden, lev.nr.:  Gartneri:  CVR-nr.:  \_\_\_\_\_\_\_\_\_\_\_\_\_\_\_\_\_, den \_\_\_\_\_\_\_\_\_\_\_\_\_    \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  for Gartneriet |

Systemaftale Producenter senest revideret 01. januar 2016